b'\n_START_ARTICLE_\nVilniaus universiteto Medicinos fakultetas\n_START_SECTION_\nPrie\xc5\xa1istor\xc4\x97\n_START_PARAGRAPH_\n1579 m. baland\xc5\xbeio 1 d. Stepono Batoro (1533\xe2\x80\x931586) suteikta privilegija u\xc5\xbe Vilniaus j\xc4\x97zuit\xc5\xb3 akademijos (VJA) rib\xc5\xb3 paliko teis\xc4\x97s ir medicinos mokslus. J\xc4\x97zuitai nuog\xc4\x85stavo, kad teis\xc4\x97s ir medicinos studentai gali atsive\xc5\xbeti \xe2\x80\x9ekenksming\xc5\xb3" (\xe2\x80\x9eereti\xc5\xa1k\xc5\xb3\xe2\x80\x9c) knyg\xc5\xb3, o pasaulie\xc4\x8diai d\xc4\x97stytojai, patys u\xc5\xbesikr\xc4\x97t\xc4\x99 \xe2\x80\x9eerezija\xe2\x80\x9c, gali j\xc4\x85 propaguoti, o tai gal\xc4\x97t\xc5\xb3 privesti Akademij\xc4\x85 iki jos (su)\xc5\xbelugdymo (remiantis Pont-a-Mousson akademijos j\xc4\x97zuitus vizitavusio t\xc4\x97vo Jono Maldonato (SJ) nuomone, i\xc5\xa1sakyta 1579\xc2\xa0m. baland\xc5\xbeio 20 d. lai\xc5\xa1ke Lotaringijos kunigaik\xc5\xa1\xc4\x8diui Karoliui III: \xe2\x80\xa6i\xc5\xa1 patirties \xc5\xbeinome, kad viena de\xc5\xa1imtis Teis\xc4\x97s fakulteto student\xc5\xb3 (kiek j\xc5\xb3 dabar yra Ponte) pridar\xc4\x97 daugiau blogio ir nusi\xc5\xbeengim\xc5\xb3 per 1-erius metus kaip visi kiti studentai per 4-erius)._NEWLINE_Taigi, J\xc4\x97zuit\xc5\xb3 ordinas s\xc4\x85moningai slopino iniciatyvas (Ordino generolas 1615\xe2\x80\x931645 metais Mucijus Vitelskis ir kiti), nor\xc4\x97dami \xe2\x80\x9eveikti profesori\xc5\xb3 drausmingum\xc4\x85\xe2\x80\x9c d\xc4\x97l kovos prie\xc5\xa1 Reformacij\xc4\x85 Lietuvos did\xc5\xbeiojoje kunigaik\xc5\xa1tyst\xc4\x97je (be kita ko J\xc4\x97zuitams nepatiko Lietuvos statutas, \xc4\xaftvirtin\xc4\x99s religij\xc5\xb3 tolerancij\xc4\x85, vienodas evangelik\xc5\xb3 reformat\xc5\xb3, sta\xc4\x8diatiki\xc5\xb3 ir Romos katalik\xc5\xb3 teises). Steigti Teis\xc4\x97s ir Medicinos fakultetus taip pat delsta d\xc4\x97l Krokuvos universiteto interes\xc5\xb3 protegavimo. 1641\xc2\xa0m. pagaliau buvo suteikta privilegija Vilniaus universitete be jau esam\xc5\xb3 Teologijos ir Filosofijos fakultet\xc5\xb3 \xc4\xafkurti dar 2: Teis\xc4\x97s ir Medicinos. Ta\xc4\x8diau buvo \xc4\xafsteigtas tik Teis\xc4\x97s fakultetas (prad\xc4\x97j\xc4\x99s veikti tik nuo 1644 m.).\n_START_SECTION_\nPirmosios katedros ir Medicinos kolegija\n_START_PARAGRAPH_\n1775\xc2\xa0m. universitete \xc4\xafkurta pirmoji medicinos katedra\xc2\xa0\xe2\x80\x93 Anatomijos ir chirurgijos, \xc4\xafk\xc5\xabr\xc4\x97jas\xc2\xa0\xe2\x80\x93 Nikola Renj\xc4\x97, \xc4\xafkurta Pilies gatv\xc4\x97je. 1781\xc2\xa0m. oficialiai atidarytas Medicinos fakultetas\xc2\xa0\xe2\x80\x93 Collegium medicum, jo pirmtak\xc4\x97 buvo Gardino karali\xc5\xa1koji medicinos mokykla, nes visi jos mokiniai perkelti b\xc5\xabtent \xc4\x8dia. Iniciatorius\xc2\xa0\xe2\x80\x93 universiteto rektorius Martynas Po\xc4\x8dobutas. Pirmuoju dekanu buvo Steponas Laurynas Bizis, d\xc4\x97st\xc4\x97 anatomij\xc4\x85 ir fiziologij\xc4\x85._NEWLINE_1832\xc2\xa0m. u\xc5\xbedarius Vilniaus universitet\xc4\x85, Medicinos fakultetas d\xc4\x97l gydytoj\xc5\xb3 stokos tik pertvarkomas \xc4\xaf Medicinos-chirurgijos akademij\xc4\x85, veikusi\xc4\x85 10 met\xc5\xb3. Joje veik\xc4\x97 Medicinos, Farmacijos, Veterinarijos fakultetai. D\xc4\x97styta rus\xc5\xb3 kalba, studijavo tik vyrai, prival\xc4\x97jo d\xc4\x97v\xc4\x97ti uniform\xc4\x85, buvo draud\xc5\xbeiama vesti._NEWLINE_1922\xc2\xa0m. buvo \xc4\xafsteigta Psichiatrijos katedra, jos \xc4\xafk\xc5\xabr\xc4\x97jas ir iniciatorius\xc2\xa0\xe2\x80\x93 prof. A. Mikulskis._NEWLINE_\xc5\xa0iuo metu fakultetas ruo\xc5\xa1ia kvalifikuotus gydytojus Vakar\xc5\xb3 \xc5\xa1alims (10-15\xc2\xa0% absolvent\xc5\xb3), marketingo vadybininkus su medicininiu i\xc5\xa1silavinimu (15-20\xc2\xa0% absolvent\xc5\xb3) ir \xc4\xafvairaus kompetencijos lygio gydytojus vietinei rinkai.\n_START_SECTION_\nPatologijos ir anatomijos muziejai\n_START_PARAGRAPH_\nPatologijos muziejus veikia prie Patologijos, teismo medicinos ir farmakologijos katedros. Muziejaus kolekcijoje\xc2\xa0\xe2\x80\x93 daugiau nei 700 patologin\xc4\x97s anatomijos preparat\xc5\xb3 rinkinys. Muziejaus i\xc5\xa1takos\xc2\xa0\xe2\x80\x93 XVIII a. antra pus\xc4\x97._NEWLINE_Anatomijos muziejus prad\xc4\x97tas kurti 1777\xc2\xa0m. i\xc5\xa1 Pranc\xc5\xabzijos atvykus J. Briotei. Muziejus veikia prie medicinos fakulteto Anatomijos, histologijos ir Antropologijos (AHA) katedros. \xc4\xaek\xc5\xabrimo metais muziejuje buvo 2769 eksponatai._NEWLINE_\xc5\xa0iuo metu muziejuje yra sukaupta did\xc5\xbeiausia Baltijos \xc5\xa1alyse antropologin\xc4\x97 kolekcija\xc2\xa0\xe2\x80\x93 10 000 i\xc5\xa1kastini\xc5\xb3 kaukoli\xc5\xb3 ir 1500 skelet\xc5\xb3. Seniausia kaukol\xc4\x97\xc2\xa0\xe2\x80\x93 Kirsnos \xc5\xbemogaus i\xc5\xa1 mezolito laikotarpio (5000\xe2\x80\x936000\xc2\xa0m. pr. m. e.).\n_START_SECTION_\nMedicinos istorijos muziejus\n_START_PARAGRAPH_\nSiekiant kryptingai rinkti, kaupti ir sisteminti medicinos istorij\xc4\x85, 1989\xc2\xa0m. buvo \xc4\xafkurtas Medicinos istorijos muziejus. Pirmasis jo ved\xc4\x97jas\xc2\xa0\xe2\x80\x93 Aurimas Andriu\xc5\xa1is. Po 2002\xc2\xa0m. reorganizacijos muziejus priklauso Visuomen\xc4\x97s sveikatos institutui. Muziejaus bibliotekoje saugoma daugiau nei 3000 knyg\xc5\xb3, viena vertingiausi\xc5\xb3\xc2\xa0\xe2\x80\x93 prie\xc5\xa1 300\xc2\xa0m. i\xc5\xa1leista P. Verheyven medicinos knyga \xe2\x80\x9eCorporis humani anatomia\xe2\x80\x9c (lot. \xc5\xbdmogaus k\xc5\xabno anatomija).'